CELEX: 32019D0154
Language: hu
Date: 2019-01-30 00:00:00
Title: A Bizottság (EU) 2019/154 határozata (2019. január 30.) az érintettek egészségügyi aktájához való hozzáférési jog korlátozására vonatkozó belső szabályok megállapításáról

31.1.2019   
               
               
                  HU
               
               
                  Az Európai Unió Hivatalos Lapja
               
               
                  L 27/33
               
            
         A BIZOTTSÁG (EU) 2019/154 HATÁROZATA
         (2019. január 30.)
         az érintettek egészségügyi aktájához való hozzáférési jog korlátozására vonatkozó belső szabályok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 249. cikke (1) bekezdésére,
         mivel:
         
                     (1)
                  
                  
                     A személyzeti szabályzat 26a. cikkének és az egyéb alkalmazottakra vonatkozó alkalmazási feltételek 16. és 91. cikkének értelmében a tisztviselőnek és alkalmazottnak joga van megismerni egészségügyi aktáját, az intézmények kinevezésre jogosult hatóságai által megállapítandó szabályoknak megfelelően.
                  
               
                     (2)
                  
                  
                     Az egészségügyi aktához való hozzáférést (1) 2004 óta az igazgatási vezetők 221/04 számú következtetései szabályozzák, amelyek nem engedélyezik az érintettek számára, hogy közvetlenül hozzáférjenek valamennyi, rájuk vonatkozó pszichológiai vagy pszichiátriai természetű dokumentumhoz. Ez az általános korlátozás nem jár eseti elemzéssel.
                  
               
                     (3)
                  
                  
                     Az (EU) 2018/1725 európai parlamenti és tanácsi rendeletnek (2) való megfelelés érdekében az ilyen dokumentumokhoz való hozzáférés Bizottság általi korlátozásának arányosnak kell lennie és eseti elemzésnek kell kísérnie.
                  
               
                     (4)
                  
                  
                     Az egészségügyi aktákhoz való hozzáférést a lehető legteljesebb mértékben biztosítani kell az érintettek számára, azonban az (EU) 2018/1725 rendelet 25. cikke alapján bizonyos esetekben korlátozás válhat szükségessé az alkalmazott egészségének vagy harmadik felek jogos érdekeinek védelme érdekében. A Bizottság nevében eljáró orvos tisztviselőnek meg kell adnia az ilyen korlátozás indokait, és ezt az indoklást a személyi állomány érintett tagjáról vezetett egészségügyi aktához kell csatolni.
                  
               
                     (5)
                  
                  
                     A személyes adatokat biztonságos fizikai és elektronikus környezetben tárolják, hogy megakadályozzák az adatokhoz való jogosulatlan hozzáférést vagy az adatok továbbítását olyan személyek számára, akiknek nem szükséges azokról tudniuk.
                  
               
                     (6)
                  
                  
                     Az egészségügyi akták feldolgozására alkalmazandó adattárolás időtartamát az Európai Bizottság aktáinak közös megőrzési listája (3) határozza meg.
                  
               
                     (7)
                  
                  
                     Az e határozatnak való megfelelés érdekében az Európai Bizottság adatvédelmi tisztviselőjének el kell végeznie a korlátozások alkalmazásának független felülvizsgálatát.
                  
               
                     (8)
                  
                  
                     Az európai adatvédelmi biztos 2018. december 10-én nyilvánított véleményt.
                  
               
                     (9)
                  
                  
                     Az (EU) 2018/1725 rendelet a 45/2001/EK európai parlamenti és tanácsi rendelet (4) helyébe lép, átmeneti időszak nélkül, a hatálybalépése napjától számítva. A 45/2001/EK rendelet rendelkezett bizonyos jogok korlátozása alkalmazásának lehetőségéről. Az érintettek jogai veszélyeztetésének elkerülése érdekében ezt a határozatot az (EU) 2018/1725 rendelet hatálybalépésének időpontjától kell alkalmazni,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   E határozat megállapítja azokat a feltételeket, amelyek mellett a Bizottság korlátozhatja az (EU) 2018/1725 rendelet 17. cikkének alkalmazását ugyanezen rendelet 25. cikke (1) bekezdésének h) pontjával összhangban.
            
            
               (2)   Ez a határozat alkalmazandó a személyzeti szabályzat 26a., 33., 59., 72., 73. és 78. cikkére, valamint annak VIII. melléklete 1. cikkére, 13–15. cikkére, továbbá az egyéb alkalmazottakra vonatkozó alkalmazási feltételek 13., 16., 28., 32., 33., 83., 91., 95., 100., 101. és 102. cikke alapján a Bizottság által feldolgozott egészségügyi adatokhoz való hozzáférésre.
            
         
         
            2. cikk
            Alkalmazandó korlátozások
            
               (1)   A 3–5. cikkek függvényében a Bizottság eseti alapon korlátozhatja az érintettek azon jogát, hogy közvetlenül hozzáférjenek a Bizottság által feldolgozott, rájuk vonatkozó pszichológiai vagy pszichiátriai jellegű egészségügyi adatokhoz, abban az esetben, ha az ilyen adatokhoz való hozzáférés valószínűleg kockázatot jelentene az érintett egészségére. E korlátozás arányos azzal, amely az érintett védelméhez feltétlenül szükséges.
            
            
               (2)   Az (1) bekezdésben említett információkhoz való hozzáférést az érintett választása szerinti orvos kaphatja meg.
            
            
               (3)   Ilyen esetekben az érintett kérésére az Egészségügyi Szolgálat megtéríti számára az egészségügyi aktához hozzáférő orvossal folytatott konzultáció díjának a közös betegségbiztosítási rendszer által vissza nem térített részét. A visszatérítés összege nem haladhatja meg az orvosi költségek visszatérítésére vonatkozó általános végrehajtási rendelkezésekben (5) meghatározott felső korlát és a közös betegségbiztosítási rendszer által az említett szabályok által az érintettnek folyósított összeg közötti különbséget.
            
            
               (4)   Az Egészségügyi Szolgálat általi visszatérítés feltétele, hogy még nem adtak hozzáférést ugyanazon adatokhoz.
            
            
               (5)   E határozat 3–5. cikkére is figyelemmel a Bizottság eseti alapon és az (EU) 2018/1725 rendelet 25. cikke (1) bekezdésének h) pontjával összhangban korlátozhatja az érintett jogát arra, hogy hozzáférjen a Bizottság birtokában lévő egészségügyi adataihoz, amennyiben e jog gyakorlása hátrányosan befolyásolná az érintett vagy más érintettek jogait és szabadságát.
            
         
         
            3. cikk
            Az érintettek hozzáférési joga
            
               (1)   Amennyiben a Bizottság részben vagy egészben korlátozza az érintetteknek az (EU) 2018/1725 rendelet 17. cikkében említett hozzáférési jogát az egészségügyi adataihoz, a hozzáférés iránti kérelemre adott írásbeli válaszában haladéktalanul tájékoztatja az érintettet az alkalmazott korlátozásról és annak fő okairól. A Bizottság szintén tájékoztatja az érintettet arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
            
            
               (2)   Az (1) bekezdésben említett korlátozás okairól szóló tájékoztatást el lehet halasztani, el lehet hagyni vagy meg lehet tagadni, amennyiben az meghiúsítaná a korlátozás célját.
            
            
               (3)   A Bizottság az 5. cikkel összhangban feljegyzi a korlátozás okait.
            
            
               (4)   Amennyiben a hozzáférés jogát részben vagy egészben korlátozták, az érintett az európai adatvédelmi biztos közvetítésével gyakorolja hozzáférési jogát az (EU) 2018/1725 rendelet 25. cikkének (6), (7) és (8) bekezdésével összhangban.
            
         
         
            4. cikk
            A korlátozások feljegyzése és nyilvántartásba vétele
            
               (1)   A Bizottság feljegyzi az e határozat alapján alkalmazott korlátozások okait, beleértve a korlátozás szükségességének és arányosságának értékelését, figyelembe véve az (EU) 2018/1725 rendelet 25. cikkének (2) bekezdésében szereplő vonatkozó elemeket.
               Ebből a célból a feljegyzésben szerepeltetni kell, hogy a jog gyakorlása milyen módon veszélyeztetné az érintett egészségét, illetve hogyan érintené hátrányosan más érintettek jogait és szabadságát.
            
            
               (2)   A feljegyzést és – adott esetben – az alapul szolgáló ténybeli és jogi elemeket tartalmazó dokumentumokat a vonatkozó egészségügyi aktában nyilvántartásba kell venni.
            
         
         
            5. cikk
            A korlátozások időtartama
            
               (1)   A 2. cikkben említett korlátozások mindaddig alkalmazandók, amíg azok okai fennállnak.
            
            
               (2)   Amennyiben az érintettre vonatkozó korlátozás okai már nem állnak fenn, és az érintett ismét hozzáférést kér a szóban forgó egészségügyi orvosi adatokhoz, a Bizottság feloldja a korlátozásokat, és az érintettet tájékoztatja a korlátozás legfőbb okairól. Ezzel egyidejűleg a Bizottság tájékoztatja az érintettet arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
            
         
         
            6. cikk
            Az Európai Bizottság adatvédelmi tisztviselője által végzett felülvizsgálat
            
               (1)   Az adatvédelmi tisztviselőt indokolatlan késedelem nélkül tájékoztatni kell minden olyan esetben, amikor az érintettek jogait e határozattal összhangban korlátozzák. Kérésre az adatvédelmi tisztviselő számára hozzáférést kell biztosítani a nyilvántartáshoz, valamint az alapul szolgáló ténybeli és jogi elemeket tartalmazó dokumentumokhoz.
            
            
               (2)   Az adatvédelmi tisztviselő kérheti a korlátozás felülvizsgálatát. Az adatvédelmi tisztviselőt a kért felülvizsgálat eredményéről írásban tájékoztatják.
            
         
         
            7. cikk
            Hatálybalépés
            Ez a határozat az Európai Unió Hivatalos Lapjában való kihirdetésének napján lép hatályba.
            Ezt a határozatot 2018. december 11-től kell alkalmazni.
         
         
            Kelt Brüsszelben, 2019. január 30-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  A szóban forgó következtetéseket az adminisztratív vezetők a 2004. február 19-i, 236. ülésükön hagyták jóvá.
         
            (2)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (3)  A 2012. december 17-i SEC(2012)713 által aktualizált és kiegészített, 2007. július 4-i SEC(2007)970 számú, az Európai Bizottság aktáinak közös megőrzési listája.
         
            (4)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
         
            (5)  A Bizottság C(2007) 3195 határozata (2007. július 2.) az orvosi költségek visszatérítésére vonatkozó általános végrehajtási rendelkezések megállapításáról.